২০২৫ গঙ্গাচড়ায় হিন্দুপল্লিতে হামলা বলতে ২০২৫ সালের ২৬ ও ২৭ জুলাই রংপুর জেলার গঙ্গাচড়া উপজেলার আলদাদপুর বালাপাড়া গ্রামে সংঘটিত হিন্দু সম্প্রদায়ের ওপর হামলা, ভাঙচুর, লুটপাট ও নির্যাতনের ঘটনাকে বোঝানো হয়। ধর্মীয় অবমাননার অভিযোগকে কেন্দ্র করে এ হামলার সূত্রপাত ঘটে। দুই দিনে প্রায় ১৫–২০টি হিন্দু বাড়িঘরে ভাঙচুর ও লুটপাট চালানো হয় এবং আতঙ্কে বহু পরিবার এলাকা ছেড়ে চলে যায়। আইনশৃঙ্খলা রক্ষাকারী বাহিনী উপস্থিত থাকা সত্ত্বেও হামলা অব্যাহত থাকার অভিযোগ ওঠে।  পরবর্তীতে প্রায় এক হাজার অজ্ঞাত ব্যক্তির বিরুদ্ধে মামলা হয় এবং বেশ কয়েকজনকে গ্রেপ্তার করা হয়। ঘটনাটি দেশে বিভিন্ন রাজনৈতিক দল, মানবাধিকার সংগঠন ও শিক্ষাপ্রতিষ্ঠানের পক্ষ থেকে নিন্দিত হয়।  ঘটনাপ্রবাহ ২৬শে জুলাই একটি ফেসবুক পোস্ট শেয়ার করার এক ছাত্রের বিরুদ্ধে ধর্মীয় অনুভূতিতে আঘাত হানার অভিযোগে থেকে এই অস্থিরতা শুরু হয়। যদিও ষড়যন্ত্র ভুয়া আইডি তৈরি করে পোস্ট করা হয়েছে বলে দাবি ওঠে। তবুও সেদিন সন্ধ্যায় পুলিশ ওই ছাত্রকে আটক করে। তাকে পুলিশ হেফাজতে নেওয়ার পরও উত্তেজনা প্রশমিত হয়নি; বরং আশপাশের এলাকা থেকে শতাধিক লোক লাঠি হাতে গ্রামে প্রবেশ করে স্লোগান দেয়। পরদিন নীলফামারীর কিশোরগঞ্জের বাংলাবাজার ও খিলালগঞ্জ এলাকায় মানববন্ধন অনুষ্ঠিত হয় এবং মাইকিং করে লোকজন জড়ো করার পর বিকেলে হিন্দুপল্লীর অন্তত ১৮টি বাড়ি ভাঙচুর করা হয়।   হামলা  ২৬ জুলাই রাত থেকে ২৭ জুলাই দুপুর পর্যন্ত এলাকায় একদল মানুষ হিন্দু সম্প্রদায়ের প্রায় ১২–২০টি বাড়িঘরে ভাঙচুর ও লুটপাট চালায়। এ সময় অনেক হিন্দু পরিবার গ্রাম ছেড়ে পালিয়ে যেতে বাধ্য হয়। পরিস্থিতি নিয়ন্ত্রণে আনতে পুলিশ ও সেনা মোতায়েন করা হলেও হামলা চলতে থাকে। আক্রান্ত বাড়িগুলোতে আসবাবপত্র, গরু-ছাগল, নগদ অর্থ, স্বর্ণালঙ্কার ও ফসল লুটপাট করা হয়। পরবর্তীতে প্রশাসন ক্ষতিগ্রস্ত কিছু বাড়িঘর মেরামতের উদ্যোগ নেয়।  ঘটনা পরবর্তী গঙ্গাচড়া মডেল থানায় ঘটনায় জড়িত ১,০০০–১,২০০ জন অজ্ঞাত ব্যক্তির বিরুদ্ধে মামলা দায়ের করা হয়। পরে যৌথ অভিযানে পাঁচজনকে গ্রেপ্তার করা হয়; তারা গঙ্গাচড়াসংলগ্ন কিশোরগঞ্জ থানার বাসিন্দা। আদালত তাদের দুই দিনের রিমান্ড মঞ্জুর করে। এছাড়া, হামলায় উসকানির অভিযোগে সেনাবাহিনী স্থানীয় এক সাংবাদিককে আটক করে। সম্পৃক্ততার প্রমাণ পাওয়ায় তাকে তিন দিনের রিমান্ডে নেওয়া হয়।  স্থানীয় ইউপি সদস্যের তথ্যমতে, এ ঘটনায় আতঙ্কে প্রায় ২৫টি পরিবার গ্রাম ছেড়ে চলে যায়। যদিও হামলার পূর্বাভাস পাওয়া গিয়েছিল, তবুও আইনশৃঙ্খলা রক্ষাকারী বাহিনী যথাযথ ব্যবস্থা নিতে ব্যর্থ হয়েছে বলে অভিযোগ ওঠে।  প্রতিক্রিয়া ২৯ জুলাই পৃথক ছয়টি বিজ্ঞপ্তিতে বাংলাদেশের কমিউনিস্ট পার্টি, রাষ্ট্র সংস্কার আন্দোলন, আইন ও সালিশ কেন্দ্র (আসক), হিউম্যান রাইটস সাপোর্ট সোসাইটি (এইআরএসএস), নারীপক্ষ ও বাংলাদেশ ছাত্র ফেডারেশন এই ঘটনার নিন্দা জানায়। তারা গঙ্গাচড়ায় হিন্দুদের বাড়িঘরে হামলাকে মানবাধিকার লঙ্ঘন উল্লেখ করে বিচার দাবি করে। একইভাবে বাংলাদেশের সমাজতান্ত্রিক দল (বাসদ), মহিলা পরিষদ ও উদীচী শিল্পীগোষ্ঠী পৃথক বিবৃতিতে উদ্বেগ ও নিন্দা প্রকাশ করে। বাংলাদেশ হিন্দু বৌদ্ধ খ্রিস্টান ঐক্য পরিষদও এ হামলার বিচার দাবি করে। জাহাঙ্গীরনগর বিশ্ববিদ্যালয়ের শিক্ষার্থীরা বিক্ষোভ মিছিল বের করে এবং এটিকে কেবল হিন্দু সম্প্রদায় নয়, বরং সকল মানুষের জন্য উদ্বেগজনক বলে মন্তব্য করে। পাশাপাশি দেশের বিভিন্ন পাবলিক বিশ্ববিদ্যালয়ের প্রগতিশীল শিক্ষকরা বিবৃতির মাধ্যমে ঘটনার সুষ্ঠু বিচারের দাবি জানান।  আরো দেখুন   ২০১৭ গঙ্গাচড়া সাম্প্রদায়িক সহিংসতা  রংপুরের পীরগঞ্জে সাম্প্রদায়িক সহিংসতা  তথ্যসূত্র  বিষয়শ্রেণী:বাংলাদেশে হিন্দু বিরোধী সহিংসতা বিষয়শ্রেণী:বাংলাদেশে ধর্মীয়ভাবে উদ্দেশ্যপ্রণোদিত সহিংসতা বিষয়শ্রেণী:মুসলিমদের দ্বারা নিপীড়ন বিষয়শ্রেণী:২০২৫-এ বাংলাদেশ বিষয়শ্রেণী:২০২৫-এর হামলা বিষয়শ্রেণী:বাংলাদেশে অগ্নিসংযোগ বিষয়শ্রেণী:বাংলাদেশে ভবন ও স্থাপনায় অগ্নিসংযোগের ঘটনা